
Turner-szindrómában előforduló autoimmun pajzsmirigy betegségek vizsgálata és annak kariotípus specifikus elemzése

Bevezetés:
A Turner-szindróma (TS) női fenotípussal járó komplex betegség, melynek oka az egyik nemi kromoszóma teljes vagy részleges hiánya. Előfordulási gyakorisága leány újszülöttekben 1/2000-2500. A TS betegek esetében az autoimmun pajzsmirigy betegségek (AIPB), leggyakrabban Hashimoto-thyreoiditis, előfordulási gyakorisága a legnagyobb metaanalízis szerint magasabb (15-30%), mint az átlag populációban (5%). A TS-ás betegekben előforduló AIPB gyakoriságának megoszlása különböző nemzetek között nagy variációt mutat.
Célkitűzés:
Célunk a magyarországi TS-ás betegek kariotípus specifikus fenotípusbeli elemzése, fókuszálva az autoimmun-betegségek előfordulási gyakoriságára.
Módszer:
Kutatásunk retrospektív vizsgálattal, a Semmelweis Egyetem Gyermekgyógyászati Klinika Tűzoltó utcai részlegének citogenetikai laboratóriuma által igazolt 100 Turner-szindrómás beteg adatainak az elemzésére terjedt ki. Tanulmányunkban a Semmelweis Egyetem Gyermekgyógyászati Klinika, a Csolnoky Ferenc Kórház, a Heim Pál Országos Gyermekgyógyászati Intézet, illetve a Semmelweis Egyetem Belgyógyászati és Onkológiai Klinikán gondozott betegek anyagát dolgoztuk fel 2004 és 2024 között.
Eredmények:
A vizsgált 100 beteg esetén a kariotípusok százalékos eloszlása: 43/100 45,X, 20/100 az 46,X i(Xq) kromoszóma szerkezeti rendellenessége, 18/100 számbeli mozaicizmus (45,X/46,XX; 45,X/46,XX/47,XXX, 45,X/46,XY), 18/100 az egyéb szerkezeti rendellenességek, illetve kevert gonad dysgenesis 1/100 betegben fordult elő. 28/100 (28%) betegben fedeztünk fel különböző pajzsmirigy ellenes autoantitesteket. Az AIPB gyakorisága a különböző kariotípusokban az alábbiak voltak: 46,X i(Xq) esetén 8/20 (40%), 45,X kariotípusban 15/43 (34%), a számbeli mozaicizmussal rendelkezőknél 3/18 (17%) és az egyéb X kromoszóma szerkezeti rendellenességek csoportjában 2/18 (11%).
Következtetések:
Kutatásunkban a vizsgált magyarországi TS-ás betegekben előforduló AIPB gyakorisága (28%) a legnagyobb metaanalízis adataival összevetve a gyakorisági spektrum legfelső tartományába esik. Mindemellett a vizsgált populáción belül az AIPB előfordulása a 46,X i(Xq) kariotípusban volt a legmagasabb, ezt követi a 45,X kariotípus, mely az irodalmi adatoktól nem mutat eltérést.
Eredményeink alapján megerősítjük, hogy kariotípustól függetlenül fontos a pajzsmirigy betegségek rendszeres szűrése Turner-szindrómás betegek gondozása során. 



